മതേതര കേരളത്തിന് മുകളിലിരുന്നാണ് ഇവര് ഈ നാറിയ കളി കളിക്കുന്നത് പ്രമോദ് പുഴങ്കര വിദ്വേഷ പ്രസംഗം നടത്തിയ പാലാ ബിഷപ്പിനെ കോണ്ഗ്രസ് അദ്ധ്യക്ഷന് കെ. സുധാകരന്, സി.പി.ഐ.എം നേതാവും മന്ത്രിയുമായ വി.എന്. വാസവന് എന്നിവര് സന്ദര്ശിച്ച് പിന്തുണ അറിയിക്കുന്നതിനെതിരെ രൂക്ഷവിമര്ശനവുമായി എഴുത്തുകാരന് പ്രമോദ് പുഴങ്കര. മതേതര കേരളത്തിന് വേണ്ടി നിലകൊള്ളുന്ന മഹാഭൂരിപക്ഷം വരുന്ന മലയാളികളുടെ സാമൂഹ്യ, രാഷ്ട്രീയ ബോധത്തിന് മുകളിലിരുന്നാണ് ഇവരീ നാറിയ കളി കളിക്കുന്നതെന്ന് അദ്ദേഹം ഫെയ്സ്ബുക്കില് കുറിച്ചു. കേരളത്തിന്റെ രാഷ്ട്രീയ നേതൃത്വം ഒന്നടങ്കം വര്ഗീയതയുമായുള്ള സമരത്തില് മലയാളിയെ തോല്പിക്കുകയാണ്. തോറ്റു പോയാല് കേരളം നല്കേണ്ടി വരുന്ന വില അതിഭീകരമായിരിക്കുമെന്നും അദ്ദേഹം കുറിച്ചു. ഫെയ്സ്ബുക്ക് കുറിപ്പ് ജോസഫ് കല്ലറങ്ങാട്ടില് എന്നൊരു കൃസ്ത്യന് വര്ഗീയവാദിഅയാള് കത്തോലിക്കാ സഭയിലെ ബിഷപ്പാണ് നാര്ക്കോട്ടിക് ജിഹാദ് എന്ന പേരില് മുസ്ലീങ്ങള് കൃസ്ത്യാനികള്ക്കെതിരെ ആക്രമണം നടത്തുന്നു എന്ന കൊടിയ വര്ഗീയവിഷം പുരട്ടിയ ആരോപണം ഉന്നയിക്കുന്നു. ഇതാകട്ടെ ഒറ്റതിരിഞ്ഞ ഒന്നല്ല, ലവ് ജിഹാദും താമരശ്ശേരി രൂപത കുട്ടികള്ക്കായി തയ്യാറാക്കിയ മുസ്ലീങ്ങളോടുള്ള വെറുപ്പ് പടര്ത്തുന്ന മതപാഠപുസ്തകവും അടക്കം കേരളത്തിലെ കൃസ്ത്യാനി സഭകള് നടത്തുന്ന പച്ചയ്ക്കുള്ള വര്ഗീയ പ്രചാരണത്തിന്റെ ഭാഗമാണ്. സംഘപരിവാറിന്റെ ഹിന്ദുത്വ വര്ഗീയ അജണ്ടയുടെ കീഴില് ഇത്തിരി സ്ഥലം ഭിക്ഷ ചോദിച്ചു കഴിയുകയാണ് കൃസ്ത്യന് സഭകള്. സ്വാഭാവികമായും ഈയൊരു അന്തരീക്ഷത്തില് ഒരു ജനാധിപത്യ,മതേതര സമൂഹം പ്രതീക്ഷിക്കുക ഭരണത്തിലും പ്രതിപക്ഷത്തുമുള്ള മതേതര രാഷ്ട്രീയ കക്ഷികള് ഒന്നാകെ പാലാ ബിഷപ്പായ ആ വര്ഗീയവാദിയെ അപലപിക്കുകയും എതിര്ക്കുകയും ചെയ്യും എന്നാണ്. എന്നാല് നമ്മളെന്താണ് കാണുന്നത്, കോണ്ഗ്രസ് അധ്യക്ഷന് സുധാകരന്, സി പി എം നേതാവും മന്ത്രിയുമായ വി.എന്. വാസവന് എന്നിവര് ബിഷപ്പിനെ സന്ദര്ശിച്ചു മടങ്ങുന്നു. നാര്ക്കോട്ടിക് ജിഹാദ് വിഷയം ചര്ച്ചയെ ചെയ്തില്ലെന്ന് പറയുന്നു. ബിഷപ് വര്ഗീയത ഉദ്ദേശിച്ചില്ലെന്നു മുഖ്യമന്ത്രിയടക്കം ഭംഗ്യന്തരേണ തലോടുന്നു. മതേതര കേരളത്തിന് വേണ്ടി നിലകൊള്ളുന്ന മഹാഭൂരിപക്ഷം വരുന്ന മലയാളികളുടെ സാമൂഹ്യ,രാഷ്ട്രീയ ബോധത്തിന് മുകളിലിരുന്നാണ് ഇവരീ നാറിയ കളി കളിക്കുന്നത്. വക്കും തെറ്റും പൊട്ടാത്ത അവസരവാദവും വര്ഗീയ പ്രീണനവുമല്ലാതെ മറ്റൊന്നുമല്ല ഇത്. കേരളത്തില് കൃസ്ത്യന് വര്ഗീയതയും നസ്രാണി സഭകളും പോലെ കക്ഷി രാഷ്ട്രീയ, മുന്നണി ഭേദമില്ലാതെ ഇത്രയേറെ ആനുകൂല്യങ്ങള് നേടുകയും അനുഭവിക്കുകയും ചെയ്യുന്ന മറ്റൊരു വിഭാഗമില്ല. അതിന്റെ തുടര്ച്ചയാണ് ഇപ്പോഴും നടക്കുന്നത്. എന്നാല് ജോസഫ് കല്ലറങ്ങാട്ടന്റെ അരമന നിരങ്ങാന് പോകുന്ന രാഷ്ട്രീയ നേതൃത്വം മലയാളിയെ നിലയില്ലാത്ത വര്ഗീയക്കയത്തിലേക്കാണ് തള്ളിയിടുന്നത്. ഇത്ര പരസ്യവും വ്യക്തവുമായി സാമുദായിക വെറുപ്പ് പ്രചരിപ്പിക്കുന്നവര്ക്ക് അതിനു തൊട്ടുപിന്നാലെ അങ്ങോട്ട് ചെന്ന് നല്കുന്ന ഈ ആദരവ് കണ്ടാല് മതേതര മലയാളിക്ക് പ്രതീക്ഷയ്ക്കിനി എന്താണുള്ളത് എന്ന് ന്യായമായും തോന്നാം. സംഘപരിവാര് സംരക്ഷണവും പിന്തുണയും നല്കുന്ന, അത് താണുവണങ്ങി സ്വീകരിക്കുന്ന, ഹിന്ദുത്വ രാഷ്ട്രീയക്കാര് ഒപ്പം നിന്ന് പൊലിപ്പിക്കുന്ന ഒരു വര്ഗ്ഗീയക്കോമരത്തിന്റെയും സഭയുടെയും റബര് തോട്ടങ്ങളിലേക്ക് തീര്ത്ഥയാത്ര നടത്തുന്ന ഈ രാഷ്ട്രീയനേതൃത്വം മലയാളിയുടെ സാമാന്യ മതേതര ബോധത്തിന്റെ ഒരംശത്തെപ്പോലും പ്രതിനിധീകരിക്കുന്നില്ല. മതവര്ഗീയതയുടെ ബോധം എത്ര ആഴത്തിലിറങ്ങാമെന്ന് ശബരിമല ലഹളക്കാലത്ത് നാം കണ്ടതാണ്. നാമജപത്തെറിഘോഷയാത്രകളില് പങ്കെടുത്ത ആയിരക്കണക്കിന് മനുഷ്യര് കേരളത്തിന്റെ ചരിത്രത്തിനു നേരെ നേര്ക്കുനേര് നിന്നാണ് കൊഞ്ഞനം കുത്തിയത്. അതിന്റെ എല്ലാ രാഷ്ട്രീയാഘാതങ്ങളേയും തടയാന് മുഷ്ടിചുരുട്ടി മുന്നില് നിന്ന മലയാളിയുടെ രാഷ്ട്രീയ ബോധത്തെയാണ് ഇപ്പോള് ബിഷപ്പിന്റെ അറിവിനെ പ്രണമിക്കാന് പോയ വാസവനും ആ പോക്കിന് അനുമതി നല്കിയ അയാളുടെ പാര്ടിയും ചെയ്തത്. മുസ്ലീങ്ങള്ക്കെതിരെ മതപാഠപുസ്തകത്തില് സാമുദായിക ഭിന്നതയുണ്ടാക്കുന്ന പാഠങ്ങള് ചേര്ത്തുവെച്ച താമരശ്ശേരി രൂപതയ്ക്കും നാര്ക്കോട്ടിക് ജിഹാദ് എന്ന വര്ഗീയ ഭിന്നതയുടെയും വെറുപ്പിന്റെയും കളവ് പ്രചരിപ്പിക്കുന്ന ജോസഫ് കല്ലറങ്ങാട്ടില് എന്ന കൃസ്ത്യന് വര്ഗീയതയുടെ പ്രചാരകനായ പാതിരിക്കെതിരെയും നടപടിയെടുക്കാതെ എന്ത് മതേതരത്വത്തെ കുറിച്ചാണ്, എന്ത് നിയമവാഴ്ചയെക്കുറിച്ചാണ് സര്ക്കാര് സംസാരിക്കുന്നത്? വര്ഗീയതയുമായി ചര്ച്ചകളോ അനുരഞ്ജന ശ്രമങ്ങളോ സാധ്യമല്ല. അതിനെ എതിര്ത്തു തോല്പ്പിക്കല് മാത്രമാണ് മതേതര രാഷ്ട്രീയത്തിന്റെ മുന്നിലുള്ള വഴി. കേരളത്തിന്റെ രാഷ്ട്രീയ നേതൃത്വം ഒന്നടങ്കം വര്ഗീയതയുമായുള്ള സമരത്തില് മലയാളിയെ തോല്പിക്കുകയാണ്. തോറ്റുപോയാല് കേരളം നല്കേണ്ടി വരുന്ന വില അതിഭീകരമായിരിക്കും.